V. - XVII. század

[70] JUAN DE TOVAR AZ AZTÉKOKRÓL
... bár ábráikkal és jeleikkel le tudták írni a dolgokat, a módszer mégsem mondható oly tökéletesnek, mint a mi írásunk, mert ahány ember látta, annyiféle olvasat adódott, csupán az alapgondolat volt egyértelmű. Mégis, hogy maradéktalanul megőrizzék a szónokok beszédének és számos éneküknek a szavait és formáját, nemcsak ábráikkal jegyezték le, hanem nap mint nap gyakoroltatták azokat iskoláikban az előkelő ifjakkal, akiknek a szónokok nyomába kellett lépniük. Így aztán az állandó ismétlés révén szóról szóra minden az emlékezetükbe vésődött. Az ifjak oktatásában mindig a leghíresebb beszédeket vették példának, és ily módon nemzedékről nemzedékre sok szónoklat fennmaradt anélkül, hogy egyetlen szavuk is feledésbe merült volna.
Fordította: Paulinyi Zoltán

Juan de Tovar: Azték krónika
(Helikon, Budapest, 1986.) 179. o.