XVII. - XIX. század

[79] A KÖZÉPISKOLAI NEVELÉSRŐL
Középiskoláinknak az a hibája, hogy minden fiút lángelméknek való feladatokkal terhelnek, holott előnyösebb lenne oly ügyes gyakorlati mesterségekre és készségekre oktatni többségüket, amelyeknek elsajátítására nem kell kiválóság, s az élet folyamán mégis sokszor szükségesek.
A gyakorlati geometria minden ága ide sorolandó. Hallottam valakiről, hogy barátságba keveredett egy államminiszterrel, mert napórát metszett szobájának ablaküvegére, s emlékszem egy lelkészre, aki az egyik legkövérebb nyugat-angliai javadalomba cseppent, mivel egy vidéki főúr gazdasági ügyeit úgy-ahogy rendbe szedte, s pontos áttekintést nyújtott neki vagyonáról.
Ennél a tárgynál nem mulaszthatom el megemlíteni azt az élet minden területén jól felhasználható készséget, melyre minden tanítónak oktatni kéne diákjait; s ez az angol levelek írása. Latin levelekbe, témákba, versekbe való bonyolódásuk helyett két fiú közt pontos levélváltást kellene végeztetni, hogy akármilyen foglalkozás költött szerepében vagy képzeletüket szabadon engedve írjanak meg egymásnak minden tollhegyükre kívánkozó csekélységet, azzal a feltétellel, hogy a levelezőpajtásnak szóló válasz az esedékesség időpontjában mindig elmegy.
Nyugodtan állíthatom, hogy ezúton a fiúk zöme érett férfikorban nagyobb hasznát látná ennek, mint ha göröggel és latinnal tömik őket hét-nyolc éven át.
E készség hiánya sok tanult embernél szembeötlő, hiszen Démosthenés és Cicero stílusának csodálása mellett hiányzanak szavaik saját mondanivalójukhoz a legköznapibb alkalmakkor. Belepillanthattam egy ilyen latin-szónok levelébe, s bizony mondhatom, egy zugügyvéd is méltán nevethetett volna rajta.
E tárgyról szólván nem feledkezhetem meg a számvitelről és gyorsírásról sem, amelyeknek elsajátítása elég könnyű, s nyilván az általam itt ajánlott képesítések közé valók.
Fordította: Mezei Iván

A régi Anglia hétköznapjai (Válogatás a "The Spectator" c.
egykori folyóirat anyagából) 353. szám
(Válogatta: Hankiss Elemér, Gondolat, Budapest 1968.) 146-147. o.