V. - XVII. század

[50] TURGOTUS: SKÓCIAI SZENT MARGIT ÉLETE
A királyasszony gyermekeire éppúgy vigyázott, mint saját magára. Nagy gondot fordított arra, hogy helyesen és főleg, hogy erényessé neveljék őket.
Tudta, hogy meg vagyon írva: Aki sajnálja a vesszőt, az gyűlöli fiát. Felszólította a nevelőt, akire a gyermekszoba rá volt bízva, hogy tartsa féken a gyermekeket, valahányszor rosszak, feddje és verje meg őket, ahogyan bohó gyermekekkel gyakran meg kell tenni.
Hála anyjuk vallásos gondoskodásának, gyermekei túlszárnyaltak jó magaviseletben sok olyat, aki náluk idősebb volt; egymás között mindig gyöngéden és békésen viselkedtek, és a fiatalabbak mindig megadták az illő tiszteletet az idősebbeknek. Így azután, a mise szertartása idején, amikor az oltárhoz léptek, hogy szüleik után engesztelő áldozáshoz járuljanak, a fiatalabbak soha, egyetlen esetben sem merészelték megelőzni az idősebbeket. Az a szokás ugyanis, hogy az idősebbek haladjanak az ifjabbak előtt, születésük rendjének megfelelően.
A fordító nincs megjelölve

A középkori élet
(Válogatta: Kulcsár Zsuzsanna, Gondolat, Budapest, 1964.) 160-161. o.