i. e. III. évezred - i. sz. V. század

[5] EGY ISKOLAI FELÜGYELŐ ÉS EGY TANULÓ
BESZÉLGETÉSE
"A tábla házának fia: gyere ide hozzám, hadd mondjam el neked, amit nekem is elmondott mesterem!
Én is voltam egykor alsós testvér, olyan, mint te; mellém is adtak felelős testvért. A mester meglett férfi munkáját rótta ki rám - ingadoztam, mint az ingó nádszál, de buzgón végeztem a munkát, mesterem szava iránt nem voltam közönyös, nem a magam feje után mentem: a felelős testvér elégedett volt teljesítményemmel; örült, mert alázatos voltam iránta, s úgy szóltam vele, hogy ez javamra szólt. Bármit rótt ki rám, elvégeztem, mindent helyesen csináltam, parancsait jámboran követtem.
Kezem ő vezette az agyagon; ő oktatott, hogyan viselkedjem; szájam ő nyitotta fel, hogy szóljon; jó tanácsokat adott; szemem ő nyitotta rá a szabályokra, a tökéletes embert vezérlőkre. A tökély titka a szorgalom, bűn az időfecsérlés; ha a tanuló elkódorog, s leckéinek idejét elfecsérli: elmarad leckéiben, tudását a felelős testvér nem dicséri, korholó hangon beszél vele - hiszen ha dicsérné tudását, csodálkoznának mások.
Ezért hát még napkelte előtt keresd fel őt, s maradj nála az éji hűvösig, el ne mulaszd annak örömét, hogy a felelős testvér mellett lehetsz. Ha közel jutottál a nagy fejekhez, tisztelni fogják a te szavadat is; nem fordul el tőled a rád irányuló tekintet, nyakadba az emberek tiszteletének, figyelmének koszorúját akasztják.
Ha valaki a szenvedő szívet csillapítja, megszabadul bűneitől. Ha valaki tejet visz ajándékba, adományának megfelelő lesz fogadtatása; a tehetős ember rugdalózó gidát szorít melléhez. Légy te is szívélyes az emberekhez, a felügyelőhöz, a tehetőshöz: tedd szívüket elégedetté."
Fordította: Komoróczy Géza

"Fénylő ölednek édes örömében..." - A sumer irodalom kistükre
(Európa, Budapest, 1983.) 340-341. o.