V. - XVII. század

[61] LUTHER: ISKOLÁKRÓL ÉS EGYETEMEKRŐL
A tudományok maradandók és mindig hasznosak
Anno 1538 karácsony másnapján intette M. L. doktor a népet a templomban, tartsa tiszteletben az iskolák és az egyetemek ceremóniáit, Istennek tiszteletére, dicsőségére s a hitnek és a kormányzatnak hasznára, hogy az ifjúság fölismerje, belássa, mire kellenek és valók a jó tudományok. Elmondta, hogyan hasonlította valaki a tudatlan embereket a holtakhoz és a tudósokat az élőkhöz. - A tapasztalás azt mutatja, hogy mindazok, akik nem tanultak, fölpanaszolják és megbánták, hogy lenézték a jó tudományokat és azokból mi sem ragadt rájuk ifjúkorukban; legalább írni meg olvasni megtanulhattak volna. A nyelveknek, főképp a latinnak tudása mindenki számára hasznos, hadfiaknak és kereskedőknek is, hogy más nemzetbeliekkel is beszélni, szót érteni tudjanak, tolmács nélkül, ne maradjanak német némák. Ti szülők - folytatta -, nem hagyhattok gyermekeitekre jobb és maradandóbb kincset, mint hogyha stúdiumokra s jó tudományok tanulására külditek őket. A ház és az udvar porig éghetnek, elenyészhetnek, ám a tudományok maradandók és mindig hasznosak. Ha testben távol vagyunk is egymástól, megjelentethetjük magunkat levelekben és írásokban, és így akárki beszélhet a másikához, és föltárhatja szívét. Innét akár egy rómabeli lakoshoz is beszélhetek levelek által.
Fordította: Márton László

Luther: Asztali beszélgetések
(Válogatta: Márton László, Helikon, Budapest, 1983.) 194. o.