i. e. III. évezred - i. sz. V. század

[2] GILGAMES, ENKIDU ÉS AZ ALVILÁG
"A hajdankor napján, a hajdankor távoli napján..."

"Láttad azt, aki egy fiút nemzett?" "Láttam őt." "Mi a sora?" "Házának fala mellett könnyei hullanak." "Láttad azt, aki két fiút nemzett?" "Láttam őt." "Mi a sora?" "Két téglán ül, kenyeret eszik." "Láttad azt, aki három fiút nemzett?" "Láttam őt." "Mi a sora?" "A kisebb fiú tömlőjéből vizet iszik." "Láttad azt, aki négy fiút nemzett?" "Láttam őt." "Mi a sora?" "Örül, mint aki négy szamarat foghat be." "Láttad azt, aki öt fiút nemzett?" "Láttam őt." "Mi a sora?" "Olyan, mint a szívélyes írnok, karja kitárva." "Láttad azt, aki hat fiút nemzett?" "Láttam őt." "Mi a sora?" "Szíve boldog, mint az eke szarvát tartóé." "Láttad azt, aki hét fiút nemzett?" "Láttam őt." "Mi a sora?" "Az istenek öccse ő, trónszéken ül, csörgődob hangjában gyönyörködik." "Láttad azt, aki egy fiút sem nemzett?" "Láttam őt." "Mi a sora?" "Kemény a kenyere, szinte égetett tégla." Fordította: Komoróczy Géza

"Fénylő ölednek édes örömében..." - A sumer irodalom kistükre
(Európa, Budapest, 1983.) 190-191. o.