i. e. III. évezred - i. sz. V. század

[8] AZ ÍRNOKI TUDÁS DICSÉRETE

Az írnoki tudás anyja a szónokoknak, apja a tudós mestereknek; az írnoki tudás gyönyörűséget ad, nem fordul csömörbe; az írnoki tudást nehéz megszerezni, aki tudja, nem veszíti el; az írnoki tudásért legyél buzgó, javadra válik; az írnoki tudásért legyél szorgalmas, kincshez jutsz vele; az írnoki tudást ne hanyagoljad el, lusta ne legyél; az írnoki tudás gazdag tárház, Amanki titkos bölcsessége: fáradozzál érte lankadatlan, titkai feltárulnak előtted - ha lusta vagy, rossz híred kél; az írnoki tudás szerencsés sorsvetés, javak és bőség: míg kicsi vagy, gondod ez legyen, hogyha felnősz, [...]; az írnoki tudás középpontja mindennek, dolgozz érte keményen, szépsége [vonzó]: szerezz a sumer nyelvben kiváló tudást, tanuld a finom nyelvet, tanulj feliratot írni, földet mérni, elszámolást készítni, [...] a palota [...], az írnok: szolgája a tudásnak, e szolgálatra rendeltetett. Fordította: Komoróczy Géza

"Fénylő ölednek édes örömében..." - A sumer irodalom kistükre
(Európa, Budapest, 1983.) 360-361. o.