V. - XVII. század

[53] CSAN BUDDHISTA PÉLDÁZATOK
Csao-csou: Mosd el a csészédet!
Egy szerzetes megszólította Csao-csou hosangot:
- Én csak most érkeztem a kolostorba. Kérlek, mester, taníts engem!
Csao-csou:
- Megetted a rizskásádat?
A szerzetes:
- Igen, megettem.
Csao-csou:
- Akkor eredj, és mosd el a csészédet!
A szerzetes nyomban észhez tért.
Fu, a Nagy Tanító, szútrát magyaráz
A Liang-dinasztia Vu császára felkérte Fu-csiut, a Nagy Tanítót, hogy tartson magyarázatot a Gyémánt szútráról. Fu, a Nagy Tanító, felhágott az emelvényre, azután megütötte botjával a pulpitust, s máris leszállott az emelvényről.
A Császár teljesen elképedt. Pao-cse hozzáfordult:
- Megértette felséged a tanítást?
- Nem, nem értek semmit - mondta a Császár.
- Pedig a Nagy Tanító befejezte a prédikációt - mondta Pao-cse.
Hszüan-sa három fogyatékosa
- A földkerekség minden tanítója arról beszél, hogy megmenti a világot, és felszabadítja az embereket. Ha három fogyatékos jön hozzátok, miképpen fogtok boldogulni velük? A vak nem fogja meglátni, ha fölemelitek a jakfarkas légycsapót, a süket nem fogja meghallani szavaitokat, a néma meg akkor sem tud szólani, ha szóra bírnátok. Hogyan fogtok bánni velük? Ha nem tudtok bánni velük, a Tan nem fejtheti ki áldásos hatását.
Egy szerzetes később Jün-ment kérdezte meg erről a példázatról. Jün-men így szólt:
- Borulj le!
A szerzetes engedelmeskedett. Jün-men ekkor úgy tett, mintha meg akarná ütni a botjával, mire a szerzetes hátrahúzódott. Jün-men megszólalt:
- Te nem vagy vak! Gyere csak ide hozzám!
Amikor a szerzetes odalépett, Jün-men így szólt:
- Te nem vagy süket! - És megkérdezte: - Érted már?
- Nem, nem értem - felelt a szerzetes.
- Te nem vagy néma - mondta Jün-men.
A szerzetes egyszeriben megértette a dolgot.
Fordította: Miklós Pál

Kapujanincs átjáró - Kínai Csan-buddhista példázatok
(Helikon, Budapest, 1994.) 53., 114-115., 123. o.